**Gazdasági, Műszaki, Jogi, Környezetvédelmi Bizottság**

**ELŐTERJESZTÉS**

**Kisbér Város Önkormányzat Képviselő-testülete**

**2024. szeptember 12-ei ülésére**

Tárgy: Perczel M. u. forgalomszabályozása

**Tisztelt Képviselő-testület!**

Nagy Dániel a Perczel Mór utca forgalomszabályozása kapcsán küldött mellékelt megkeresést 2024. július 23-ai rendkívüli ülésünkön tárgyaltuk. A bizottság akkor azt a döntés hozta, hogy a Perczel Mór utca Ászár felőli szakaszán az új forgalomszabályozást Ászár Község Önkormányzatával egyeztessük és közösen állapítsuk meg az új forgalmi rendet.

Polgármester úr egyeztetett Pekár Zsolt polgármester úrral és abban maradtak, hogy a két település mindegyike maga szabályozza a forgalmat a településére eső utcaszakaszon, mert más a két településen a probléma. A Határ utca megtöri az utca egységét és lehetőséget biztosít az eltérő szabályozásra. Tehát az ászári szakaszon marad a súlykorlátozás, a kérdés csak az, hogy a kisbéri részen milyen szabályozás legyen.

Az utca Széchenyi utca felöli részén 30 km/h-os sebességkorlátozó tábla és 3,5 t-ás súlykorlátozó tábla van kihelyezve. A Szent Imre utca felől becsatlakozó Határ utca irányából nincs korlátozó tábla.

A kérelmező és a Rendőrkapitányság az utcaszakasz lakóövezetté nyilvánítását javasolja.

A képen szöveg, képernyőkép, sor látható

Automatikusan generált leírásA képen tervezés látható

Automatikusan generált leírás közepes megbízhatósággal

A közúti közlekedés szabályairól szóló 1/1975. (II. 5.) KPM–BM együttes rendelet (KRESZ) 17. § (1) bekezdés j) „Lakó-pihenő övezet” (122. ábra); és k) „Lakó-pihenő övezet vége” (123. ábra) szerinti táblákat kellene kihelyezni.

A KRESZ a következőket tartalmazza lakó-pihenő övezetre:

„*Közlekedés lakó-pihenő övezetben \**

*39/A. § \* (1) \* Lakó-pihenő övezetbe – a „Lakó-pihenő övezet” jelzőtáblától a „Lakó-pihenő övezet vége” jelzőtábláig terjedő területre – csak a következő járművek hajthatnak be:*

*a) kerékpár,*

*b) \* az ott lakókat vagy az oda látogatókat szállító személygépkocsi, a személygépkocsi kivételével a legfeljebb 3500 kg megengedett legnagyobb össztömegű gépkocsi, a betegszállító gépjármű, motorkerékpár, a motoros tricikli és ezekhez kapcsolt pótkocsi, segédmotoros kerékpár, állati erővel vont jármű és kézikocsi, a kommunális szemét szállítására szolgáló jármű, továbbá az oda áruszállítást végző legfeljebb 3500 kg megengedett legnagyobb össztömegű tehergépkocsi,*

*c) \* az ott lakók és oda költözők költöztetését végző tehergépkocsi,*

*d) az oda látogatókat szállító autóbusz,*

*e) \* az oda építő- és tüzelőanyagot szállító tehergépkocsi és hozzákapcsolt pótkocsi,*

*f) az út- és közmű építésére vagy fenntartására, köztisztasági, rendvédelmi, betegszállítási, közegészségügyi feladat, illetőleg postai gyűjtő- és kézbesítő szolgálat ellátására szolgáló jármű, ha ez feladata ellátása érdekében elkerülhetetlen,*

*g) \* a mozgáskorlátozott személy által vezetett vagy az őt szállító jármű és annak vezetője.*

*(2) A lakó-pihenő övezetben járművel legfeljebb 20 km/óra sebességgel szabad közlekedni.*

*(3) A lakó-pihenő övezetben a vezetőnek fokozottan ügyelnie kell a gyalogosok (különösen a gyermekek) és a kerékpárosok biztonságára. Ha az úton járda nincs,*

*a) a gyalogosok az utat teljes szélességében használhatják, a járművek forgalmát azonban szükségtelenül nem akadályozhatják,*

*b) járművel várakozni csak az erre kijelölt területen szabad.”*

A Perczel Mór utca forgalomszabályozása rendre visszatérő napirend, igazán jó megoldást még nem találtunk a forgalom csökkentésére és az ott lakók életminőségének növelésére.

A közúti közlekedésről szóló 1988. évi I. törvény értelmében a helyi közút kezelője a települési önkormányzat. A 34. § (2) bekezdés kimondja, hogy „*A közút forgalmi rendjét – ha jogszabály másként nem rendelkezik – a közút kezelője alakítja ki.”*

Bármilyen döntés is szülessen az utcarész forgalomszabályozása kapcsán, azt látni kell, hogy a forgalom főként a párhuzamos Szent Imre utcára fog átterelődni, mely szintén nem folyamatos kétirányú forgalomra lett tervezve, a mederlapok az árokban már így is több helyütt összecsúsztak az egymást kerülő autók súlya miatt.

Volt már arra is példa, hogy azon közlekedési táblák, melyek nem váltották ki az arrafelé közlekedők tetszését, kidöntésre kerültek.

A Városigazgatóság a táblaállományát áttekinti és amennyiben új tábla beszerzéséről döntenek, annak áráról is adnak tájékoztatást.

A Perczel Mór utca Ászár felöli szakaszának forgalomszabályozása kapcsán javasoljuk, hogy maradjon a 30 km/h-s sebességkorlátozás és a 3,5 t-s súlykorlátozás és az kerüljön kitáblázásra az utca Ászár felöli végén (Határ utca) is

Kisbér, 2024. szeptember 06.

Andrási Tamás s.k. Pápai Mónika s.k.

elnök referens

**Határozati javaslat:**

Kisbér Város Önkormányzat Képviselő-testülete

utasítja a Kisbéri Városigazgatóságot, hogy a Perczel Mór utca Ászár felőli szakaszán a 30 km/h-s sebességkorlátozást és a 3,5 t-s súlykorlátozást mindkét irányból táblázza ki. A táblák költségét a 2024. évi költségvetés…………. sora terhére biztosítja.

kéri a Kisbéri Rendőrkapitányság segítségét a forgalmi rend betartatásához.

**Határidő:** azonnal

**Felelős:** Sinkovicz Zoltán polgármester

Csejtei Johanna mb. igazgató